Gauteng-motoriste gewaarsku oor vloedeArgieffoto (Foto: freeimages.com) Ismail Vadi, LUR vir vervoer in Gauteng, het motoriste Maandag gemaan om baie versigtig te bestuur, aangesien voortdurende reën sedert die naweek meeste provinsiale paaie oorstroom het. Padinstandhoudingspanne skenk aandag aan die oorstroomde paaie, het hy gesê. “Alhoewel geen strukturele skade aangemeld is as gevolg van die swaar reën nie, word verskeie paaie geaffekteer deur puin ná die storms. Die departement se spanne is tans besig om Witkoppenweg-brug skoon te maak, insluitend stormwaterdreineringspype oor die provinsie heen. ŉ Span is ook op bystand geplaas indien enige noodgevalle plaasvind,” het Vadi bygevoeg. “Ek doen ŉ beroep op motoriste om ekstra versigtig te wees op die paaie, aangesien swaar reën na verwagting in die provinsie sal voortduur.” Die provinsie het die afgelope naweek swaar reën beleef, insluitend kitsvloede, terwyl ander provinsies soos Mpumalanga en Limpopo ook swaar reën oor die naweek gehad het. Intussen het Russel Meiring, woordvoerder van ER24, gesê vier mans het ŉ noue ontkoming gehad toe hulle van ŉ oorstroomde brug in Bryanston-rylaan in Johannesburg gered is. “Paramedici moes van toue gebruik maak om die vier mans te red,” het hy gesê. Niemand is beseer tydens die voorval nie.